CELEX: 32021D0945
Language: hu
Date: 2021-06-10 00:00:00
Title: A Bizottság (EU) 2021/945 végrehajtási határozata (2021. június 10.) a hal frissességére vonatkozó információkról szóló, Románia által bejelentett rendelettervezetről (az értesítés a C(2021) 4052. számú dokumentummal történt) (Csak a román nyelvű szöveg hiteles) (EGT-vonatkozású szöveg)

2021.6.14.   
               
               
                  HU
               
               
                  Az Európai Unió Hivatalos Lapja
               
               
                  L 210/48
               
            
         A BIZOTTSÁG (EU) 2021/945 VÉGREHAJTÁSI HATÁROZATA
         (2021. június 10.)
         a hal frissességére vonatkozó információkról szóló, Románia által bejelentett rendelettervezetről
         
            
               (az értesítés a C(2021) 4052. számú dokumentummal történt)
            
         
         (Csak a román nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fogyasztók élelmiszerekkel kapcsolatos tájékoztatásáról szóló, 2011. október 25-i 1169/2011/EU európai parlamenti és tanácsi rendeletre (1) és különösen annak 45. cikke (4) bekezdésére,
         mivel:
         
                     (1)
                  
                  
                     Az 1169/2011/EU rendelet 45. cikke (1) bekezdésének megfelelően a román hatóságok 2019. november 18-án egy olyan nemzeti rendelet tervezetét jelentettek be a Bizottságnak, amelynek értelmében a gazdasági szereplőknek tájékoztatniuk kell a fogyasztókat a halak frissességéről (a továbbiakban: rendelettervezet).
                  
               
                     (2)
                  
                  
                     Az 1169/2011/EU rendelet általános elveket, követelményeket és kötelezettségeket állapít meg az élelmiszerekkel kapcsolatos tájékoztatásra, különösen az élelmiszerek jelölésére vonatkozóan. Az 1169/2011/EU rendelet 9. cikkének (1) bekezdése felsorolja azokat az adatokat, amelyet az említett rendelet 10–35. cikkének megfelelően és az azokban foglalt kivételek figyelembevételével fel kell tüntetni az élelmiszereken.
                  
               
                     (3)
                  
                  
                     Az 1169/2011/EU rendelet 39. cikkének (1) bekezdése értelmében a tagállamok a 9. cikk (1) bekezdésében és a 10. cikkben említett kötelező adatokon kívül a 45. cikkben megállapított eljárással összhangban további kötelező adatokat előíró intézkedéseket fogadhatnak el bizonyos élelmiszertípusokra vagy -kategóriákra vonatkozóan a közegészség védelme, a fogyasztók védelme, a csalás megelőzése vagy az ipari és kereskedelmi tulajdonjogok védelme, a származás és a bejegyzett eredetmegjelölések védelme, valamint a tisztességtelen verseny megelőzése érdekében.
                  
               
                     (4)
                  
                  
                     Olyan nemzeti intézkedések megállapításával, amelyek előírják a fogyasztók tájékoztatását a hal frissességéről, a rendelettervezet – az 1169/2011/EU rendelet 39. cikkének (1) bekezdésének értelmében – további kötelező adatokat ír elő bizonyos élelmiszercsoportokra vonatkozóan. Ezért meg kell vizsgálni, hogy a szóban forgó nemzeti intézkedés összeegyeztethető-e az említett rendelet követelményeivel és az Európai Unió működéséről szóló szerződés rendelkezéseivel.
                  
               
                     (5)
                  
                  
                     A bejelentett rendelettervezet 2. cikke szerint a gazdasági szereplőknek az akár a természetes vizekből kifogott, akár tenyésztett, nem előrecsomagolt, egészben hagyott friss hal mellett fel kell tüntetniük az alábbi négy tájékoztató szöveg egyikét: a) ezt a halat 0–2 nappal ezelőtt fogták ki, b) ezt a halat 2–3 nappal ezelőtt fogták ki, c) ezt a halat 3–4 nappal ezelőtt fogták ki, vagy d) ezt a halat több mint 5 nappal ezelőtt fogták ki.
                  
               
                     (6)
                  
                  
                     A román hatóságok magyarázata szerint a rendelettervezet célja, hogy a romániai fogyasztók jobb tájékoztatást kapjanak arról, hogy mennyire frissek a számukra kínált termékek – ebben az esetben a hal –, valamint arról, hogy e termékek nem jelentenek kockázatot sem az életükre, sem az egészségükre nézve. A román hatóságok beszámolója szerint a Nemzeti Fogyasztóvédelmi Hatóság (ANPC) által végzett ellenőrzések során kiderült, hogy olyan élelmiszeripari termékek is friss halként kerülnek forgalmazásra, amelyek valójában nem frissek, és ezáltal veszélyeztetik az azokat felhasználó fogyasztók egészségét.
                  
               
                     (7)
                  
                  
                     Miután a Bizottság további felvilágosítást kért tőlük, a román hatóságok 2020. június 25-i levelükben pontosították a rendelettervezet alkalmazási körét és a fogyasztók számára nyújtandó tájékoztatást, továbbá megismételték, hogy mivel indokolják a rendelettervezet elfogadását.
                  
               
                     (8)
                  
                  
                     Az 1169/2011/EU rendelet 1. cikkének (4) bekezdése úgy rendelkezik, hogy a rendelet a meghatározott élelmiszerekre alkalmazandó külön uniós rendelkezésekben előírt jelölési követelmények sérelme nélkül alkalmazandó.
                  
               
                     (9)
                  
                  
                     A halászati és akvakultúra-termékek piacának közös szervezéséről szóló, 2013. december 11-i 1379/2013/EU európai parlamenti és tanácsi rendelet (2) meghatározza a halakra vonatkozó közös forgalmazási előírásokat, beleértve a fogyasztók tájékoztatását szabályozó konkrét rendelkezéseket is. Az említett rendelet többek között szabályokat állapít meg azokra az információkra vonatkozóan, amelyeket kötelező feltüntetni, illetve amelyeket önkéntes alapon fel lehet tüntetni a fogyasztók számára az Unióban forgalmazott halászati és akvakultúra-termékeken, függetlenül azok származási helyétől és forgalmazási módszerétől.
                  
               
                     (10)
                  
                  
                     Az 1379/2013/EU rendelet 35. cikke (1) bekezdésének a)–e) pontja meghatározza azt az öt kötelező információt, amelyet meg kell adni kifejezetten a halászati és akvakultúra-termékekkel kapcsolatban. A halászati termék kifogásának vagy az akvakultúra-termék lehalászásának napja az 1379/2013/EU rendelet 39. cikke (1) bekezdésének a) pontja szerint olyan információ, amelyet önkéntes alapon lehet megadni, feltéve, hogy az világos és egyértelmű módon történik.
                  
               
                     (11)
                  
                  
                     A rendelettervezet által előírt információk, noha más módon vannak kifejezve, egyenértékűek a kifogás vagy a lehalászás időpontjára vonatkozó tájékoztatással. A rendelettervezet 2. cikkében szereplő adatok alapján a fogyasztó ki tudja számítani a kifogás vagy a lehalászás időpontját. Emellett ugyanazt a célt szolgálják, mint a kifogás vagy a lehalászás időpontjának megadása, nevezetesen a fogyasztókat hivatottak tájékoztatni a hal frissességéről.
                  
               
                     (12)
                  
                  
                     mivel a kifogás vagy a lehalászás időpontjára vonatkozó tájékoztatást az uniós jog önkéntesen feltüntethető információként harmonizálja, a tagállamok nem írhatják elő a kifogás vagy a lehalászás időpontjának feltüntetését további kötelező adatként. Egy ilyen nemzeti intézkedés ellentmondana az uniós jog rendelkezéseinek.
                  
               
                     (13)
                  
                  
                     Emellett az 1379/2013/EU rendelet is azokat a célokat szolgálja, amelyekkel a román hatóságok a nemzeti intézkedéstervezet elfogadását indokolták, nevezetesen az egészség védelmét és a fogyasztók tájékoztatását. Ezt bizonyítja az említett rendelet (20) és (21) preambulumbekezdése, valamint 7. cikke (1) bekezdésének c) pontja és 35. cikke (1) bekezdésének e) pontja.
                  
               
                     (14)
                  
                  
                     Az uniós jogszabályok lehetőséget biztosítanak az illetékes nemzeti hatóságok számára az emberi egészség és biztonság védelmezésére, valamint annak biztosítására, hogy a tagállamokban forgalomba hozott halászati termékek jellemzőivel kapcsolatban adott tájékoztatás ne tévessze meg a fogyasztókat.
                  
               
                     (15)
                  
                  
                     A 178/2002/EK európai parlamenti és tanácsi rendelet (3) 14. cikkének (1) bekezdése szerint nem biztonságos élelmiszer nem hozható forgalomba.
                  
               
                     (16)
                  
                  
                     A 178/2002/EK rendelet 17. cikkének (2) bekezdése a tagállamok illetékes hatóságai számára általános kötelezettséget teremt: ennek értelmében az élelmiszerlánc valamennyi szakaszában felügyelik és ellenőrzik az élelmiszerjogi követelmények átfogó és hatékony végrehajtását.
                  
               
                     (17)
                  
                  
                     A 178/2002/EK rendelet 17. cikkének (1) bekezdése arra kötelezi az élelmiszeripari vállalkozókat, hogy aktívan vegyenek részt az élelmiszerjogi követelmények végrehajtásában, és ellenőrizzék e követelmények teljesülését. Az élelmiszerjognak és különösen az élelmiszer-biztonságnak való megfelelés biztosítása az élelmiszeripari vállalkozók elsődleges jogi felelőssége.
                  
               
                     (18)
                  
                  
                     Az 1169/2011/EU rendelet 7. cikke (1) bekezdésének a) pontja előírja, hogy az élelmiszerekkel kapcsolatos tájékoztatás nem lehet félrevezető az élelmiszer jellemzői és különösen annak jellege, azonossága, tulajdonságai, összetétele, mennyisége, eltarthatósága, származási országa vagy eredetének helye, előállításának vagy termelésének módja tekintetében.
                  
               
                     (19)
                  
                  
                     mivel az uniós jogszabályok lehetőséget biztosítanak az illetékes nemzeti hatóságok számára az emberi egészség és biztonság védelmezésére, valamint annak biztosítására, hogy a tagállamokban forgalomba hozott halászati termékek jellemzőivel kapcsolatban adott tájékoztatás ne tévessze meg a fogyasztókat, a nemzeti intézkedés ezen az alapon nem indokolható.
                  
               
                     (20)
                  
                  
                     A fentiekre tekintettel a rendelettervezet azon rendelkezései, amelyek értelmében a gazdasági szereplők kötelesek gondoskodni arról, hogy a fogyasztók tájékoztatást kapjanak a hal frissességéről, ellentmondanának az 1379/2013/EU rendelet 39. cikke (1) bekezdése a) pontjának.
                  
               
                     (21)
                  
                  
                     A fenti megállapításokat figyelembe véve a Bizottság 2020. szeptember 22-én az 1169/2011/EU rendelet 45. cikkének (3) bekezdése alapján kedvezőtlen véleményt adott a rendelettervezetről. Erről 2020. szeptember 23-án értesítette a román hatóságokat.
                  
               
                     (22)
                  
                  
                     Ennek megfelelően a román hatóságokat arra kell felkérni, hogy ne fogadják el a bejelentett rendeletet.
                  
               
                     (23)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Románia nem fogadhatja el a 2019. november 18-án bejelentett rendelettervezetet, amely szerint a gazdasági szereplők kötelesek tájékoztatni a fogyasztókat a hal frissességéről.
         
         
            2. cikk
            Ennek a határozatnak Románia a címzettje.
         
         
            Kelt Brüsszelben, 2021. június 10-én.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  Az Európai Parlament és a Tanács 1169/2011/EU rendelete (2011. október 25.) a fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezéséről (HL L 304., 2011.11.22., 18. o.).
         
            (2)  Az Európai Parlament és a Tanács 1379/2013/EU rendelete (2013. december 11.) a halászati és akvakultúra-termékek piacának közös szervezéséről, az 1184/2006/EK és az 1224/2009/EK tanácsi rendelet módosításáról, valamint a 104/2000/EK tanácsi rendelet hatályon kívül helyezéséről (HL L 354., 2013.12.28., 1. o.).
         
            (3)  Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról (HL L 31., 2002.2.1., 1. o.).